[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 25.5.2009

KOM(2009) 236 endelig

2009/0071 (CNS)

Forslag til

RÅDETS AFGØRELSE

om godkendelse på Det Europæiske Fællesskabs vegne af ændringerne til bilag II og III til konventionen om beskyttelse af havmiljøet i det nordøstlige Atlanterhav (OSPAR-konventionen) for så vidt angår lagring af kuldioxidstrømme i geologiske formationer

BEGRUNDELSE

1. Fællesskabet er kontraherende part i konventionen om beskyttelse af havmiljøet i det nordøstlige Atlanterhav (OSPAR-konventionen), jf. Rådets afgørelse 98/249/EF af 7. oktober 1997[1].

2. Konventionen tager sigte på at forebygge og bekæmpe forurening og beskytte det maritime område mod de skadelige virkninger af menneskets virksomhed. Konventionen trådte i kraft den 25. marts 1998.

3. Forvaltningsorganet for OSPAR-konventionen (OSPAR-kommissionen) kan vedtage ændringer til konventionen, herunder nye bilag og tillæg. På mødet i juni 2007 i Ostende (Belgien) vedtog det ved konsensus fra de kontraherende parters side ændringer til konventionens bilag II og III for så vidt angår lagring af kuldioxidstrømme i underjordiske geologiske formationer. Sigtet var at lovliggøre CO2-separation og –lagring (CCS) i det maritime område, som hører under OSPAR-konventionen.

4. Kommissionens meddelelse om bæredygtig elproduktion fra fossile brændstoffer (KOM(2006) 843) peger på behovet for reguleringsmæssige rammer for CCS og slår til lyd for, at der vedtages ændringer til OSPAR-konventionen til sikring af miljøforsvarlig geologisk lagring af CO2 under havbunden.

5. Det Europæiske Råd konkluderede på sit møde i marts 2007 følgende om CO2-separation og –lagring som led i sin handlingsplan (2007-2009) 'En energipolitik for Europa' (EPE):

"Det Europæiske Råd er klar over de enorme mulige globale fordele ved en bæredygtig anvendelse af fossile brændstoffer og:

- fremhæver betydningen af væsentlige forbedringer i elproduktionseffektiviteten og "rene fossile brændstofteknologier"

- opfordrer indtrængende medlemsstaterne og Kommissionen til at arbejde for at styrke FoU og udarbejde den tekniske, økonomiske og lovgivningsmæssige ramme, der kræves for at bringe en miljøforsvarlig CO2-opsamling og -lagring i anvendelse på nye fossilt fyrede kraftværker, hvis det er muligt i 2020

- ser med tilfredshed, at Kommissionen agter at udforme en mekanisme, der i perioden frem til 2015 kan stimulere til opførelse og drift af op til 12 fossilt fyrede demonstrationsanlæg med bæredygtig teknologi til elproduktion i industriel målestok."

6. Takket være samordning på fællesskabsplan i forbindelse med OSPAR-forhandlingerne kunne udkastet til de OSPAR-beslutninger om CCS, der ledsagede ændringerne til bilagene, forbedres betydeligt i form af klarere krav til risikohåndtering og offentlig deltagelse. Fællesskabets delegation erklærede på OSPAR-kommissionens møde, hvor disse beslutninger blev vedtaget, tilfredshed med, at den med hensyn til spørgsmål vedrørende EF's kompetence kunne tilslutte sig den generelle konsensus om godkendelse af pakken, og at denne ville være et godt udgangspunkt for udvikling af EF-lovgivning i overensstemmelse med Det Europæiske Råds konklusioner om CCS. EF erklærede imidlertid også, at det evt. måtte meddele OSPAR, at det vil være nødsaget til at suspendere ikrafttrædelsesfristen på 200 dage [for OSPAR-beslutning 2007/1 og 2007/2], hvis det ikke kunne overholde tidsrammen. En sådan meddelelse skulle imidlertid ikke forstås negativt, da EF vil ratificere, så snart det er belejligt.

7. Det er Europa-Kommissionens ønske, at alle delene af CCS-lovgivningen kommer på plads, så CCS kan gennemføres på de bedst mulige vilkår i tråd med Det Europæiske Råds konklusioner. Europa-Kommissionen har fremsat forslag til Europa-Parlamentets og Rådets direktiv om geologisk lagring af CO2. Det indeholder en række tilladelsesregler, som bl.a. omfatter CO2-strømmens sammensætning, valg af lagringslokalitet, overvågning og rapportering, udbedrende foranstaltninger i tilfælde af udsivning, finansiel sikkerhedsstillelse og betingelserne for ansvarsoverdragelse til staten. Dette skal sikre, at alle de nødvendige betingelser for sikker CO2-lagring er opfyldt.

Fællesskabet bør derfor godkende ændringerne til OSPAR-konventionens bilag II og III, som anført nedenfor.

2009/0071 (CNS)

Forslag til

RÅDETS AFGØRELSE

om godkendelse på Det Europæiske Fællesskabs vegne af ændringerne til bilag II og III til konventionen om beskyttelse af havmiljøet i det nordøstlige Atlanterhav (OSPAR-konventionen) for så vidt angår lagring af kuldioxidstrømme i geologiske formationer

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 175, stk. 1, sammenholdt med artikel 300, stk. 2, første afsnit, første punktum, og artikel 300, stk. 3, første afsnit,

under henvisning til forslag fra Kommissionen[2] ,

under henvisning til udtalelse fra Europa-Parlamentet[3], og

ud fra følgende betragtninger:

8. Fællesskabet er kontraherende part i konventionen om beskyttelse af havmiljøet i det nordøstlige Atlanterhav (OSPAR-konventionen) i medfør af Rådets afgørelse 98/249/EF af 7. oktober 1997.

9. Konventionen tager sigte på at forebygge og bekæmpe forurening og beskytte det maritime område mod de skadelige virkninger af menneskets virksomhed. Konventionen trådte i kraft den 25. marts 1998.

10. Kommissionen deltog i forhandlingerne om disse ændringer i overensstemmelse med Rådets konklusioner om direktiver for forhandling af konventionen om beskyttelse af havmiljøet i det nordøstlige Atlanterhav og i konsensusvedtagelsen af ændringerne til bilag II og III på mødet i forvaltningsudvalget for OSPAR-konventionen (OSPAR-kommissionen) den 25.-29. juni 2007 i Ostende (Belgien).

11. Det Europæiske Råd har indtrængende opfordret medlemsstaterne og Europa-Kommissionen til at arbejde for at styrke FoU og udarbejde den tekniske, økonomiske og lovgivningsmæssige ramme, der kræves for at bringe miljøforsvarlig CO2-separation og -lagring i anvendelse på nye fossilt fyrede kraftværker, om muligt inden 2020. Dette ville indebære, at retlige hindringer for CCS fjernes fra OSPAR-konventionen.

12. Fællesskabet bør godkende denne afgørelse -

TRUFFET FØLGENDE AFGØRELSE:

Artikel 1

Ændringerne til bilag II og III til konventionen om beskyttelse af havmiljøet i det nordøstlige Atlanterhav, vedtaget i Ostende i juni 2007, godkendes herved på Det Europæiske Fællesskabs vegne.

Teksten til ændringerne er gengivet i bilaget til denne afgørelse.

Artikel 2

Formanden for Rådet bemyndiges hermed til at udpege den eller de personer, der er beføjet til at deponere godkendelsesinstrumentet hos Den Franske Republiks regering, jf. artikel 17, stk. 1, og 15, stk. 4, i konventionen om beskyttelse af havmiljøet i det nordøstlige Atlanterhav.

Artikel 3

Denne afgørelse offentliggøres i Den Europæiske Unions Tidende .

Udfærdiget i Bruxelles,

På Rådets vegne

Formand

BILAG

Ændringer til konventionens bilag II og III for så vidt angår lagring af kuldioxidstrømme i geologiske formationer

De kontraherende parter i konventionen om beskyttelse af havmiljøet i det nordøstlige Atlanterhav,

SOM HENVISER TIL de almindelige forpligtelser i artikel 2 i konventionen om beskyttelse af havmiljøet i det nordøstlige Atlanterhav,

SOM ER MEGET BETÆNKELIGE ved de konsekvenser, som klimaændringer og havforsuring forårsaget af høje koncentrationer af kuldioxid i atmosfæren vil kunne få for havmiljøet,

SOM UNDERSTREGER behovet for at fortsætte udviklingen af vedvarende og CO2-fattige former for energiproduktion og –anvendelse,

SOM MINDER OM, at separation og lagring af CO2 ikke er en bindende forpligtelse for de kontraherende parter i konventionen, men en mulighed, som de enkelte parter kan give tilladelse til,

SOM ERKENDER, at CO2-separation og –lagring er en ud af flere muligheder for at mindske atmosfærens koncentration af CO2, og at det er et vigtigt midlertidigt supplement til foranstaltninger til reduktion eller forebyggelse af CO2-emissioner, men at det ikke bør betragtes som en erstatning for andre midler til at reducere CO2-emssionerne,

SOM MÆRKER SIG, at det i kraft af den teknologiske udvikling siden konventionens vedtagelse nu er muligt at separere CO2 fra industrielle og energirelaterede kilder, at transportere den og injicere den i geologiske formationer under havbunden med henblik på langvarig isolering fra atmosfæren og havet,

SOM OGSÅ MÆRKER SIG, at regulering af sådanne aktiviteter falder ind under konventionens anvendelsesområde,

SOM GLÆDER SIG OVER det arbejde, der gøres i det mellemstatslige klimapanel (IPCC), bl.a. panelets rapport om CO2-separation og –lagring,

SOM UNDERSTREGER vigtigheden af, at lagring af CO2-strømme finder sted på miljøforsvarlig vis,

SOM ENDVIDERE GLÆDER SIG OVER vedtagelsen af den ændring, der tager sigte på, at CO2-strømme fra CO2-separationsprocesser med henblik på lagring i geologiske formationer under havbunden optages i bilag I til 1996-protokollen til konventionen om forhindring af havforurening ved dumpning af affald og andre stoffer, 1972 (London-protokollen),

SOM ANERKENDER det arbejde, der gøres i Intersessional Technical Working Group on Carbon Dioxide Sequestration under den videnskabelige gruppe, der er oprettet i medfør af London-konventionen og dens protokol, samt gruppens konklusioner som anført i dens rapport LC/SG-CO2 1/7,

SOM OGSÅ ANERKENDER det arbejde, der gøres i Offshore Industry Committee , Biodiversity Committee og Intersessional Correspondence Group vedrørende lagring af CO2 i geologiske formationer under havbunden,

SOM ØNSKER at regulere lagring af separerede CO2-strømme i geologiske formationer under havbunden inden for rammerne af denne konvention for dermed at sikre beskyttelse af det maritime område,

SOM HENVISER TIL konventionens artikel 15 og 17, hvad angår ændringer af bilag til konventionen,

SOM BEKRÆFTER, at disse ændringer alene vedrører lagring af CO2-strømme i geologiske formationer,

SOM UNDERSTREGER, at disse ændringer ikke må fortolkes således, at de legitimerer bortskaffelse af andet affald eller andre stoffer med bortskaffelse alene for øje,

SOM ERKENDER, at en regelramme og retningslinjer for lagring af CO2-strømme i geologiske formationer vil bidrage til at beskytte det maritime område på kort og lang sigt; som erkender, at der må udarbejdes klare regler for fastsættelse af rettigheder og ansvar for så vidt angår adgang til lokaliteten og regler til klarlægning af ansvaret før og efter nedlukning. Retningslinjerne vil være en integrerende del af den efterfølgende gennemførelse af aktiviteter i tilknytning til lagring af CO2-strømme i geologiske formationer,

vedtager følgende ændringer til konventionens bilag II og III:

Til artikel 3, stk. 2, i bilag II føjes som litra f):

f) kuldioxidstrømme fra separation af kuldioxid med henblik på lagring, forudsat at:

i. bortskaffelse finder sted i en geologisk formation under havbunden

ii. strømmene langt overvejende består af kuldioxid; de kan dog indeholde tilfældigt medfølgende stoffer, der stammer fra udgangsmaterialet og fra de anvendte processer for separation, transport og lagring

iii. der ikke tilføjes affald eller andre stoffer med henblik på bortskaffelse af dette affald eller disse stoffer

iv. de skal bevares i disse formationer permanent og ikke vil medføre væsentlige negative virkninger for havmiljøet, for menneskers sundhed og for anden retmæssig udnyttelse af det maritime område.

I artikel 3 i bilag III indsættes som stk. 3 og stk. 4:

3. Det i stk. 1 omhandlede forbud gælder ikke for kuldioxidstrømme fra separationsprocesser med henblik på lagring, forudsat at:

a) bortskaffelse finder sted i en geologisk formation under havbunden

b) strømmene langt overvejende består af kuldioxid; de kan indeholde tilfældigt medfølgende stoffer, der stammer fra udgangsmaterialet og fra de anvendte processer for separation, transport og lagring

c) der ikke tilføjes affald eller andre stoffer med henblik på bortskaffelse af dette affald eller disse stoffer

d) de skal bevares i disse formationer permanent og ikke vil medføre væsentlige negative virkninger for havmiljøet, for menneskers sundhed og for anden retmæssig udnyttelse af det maritime område.

4 . De kontraherende parter påser, at strømme som omhandlet i stk. 3 ikke bortskaffes i geologiske formationer under havbunden uden godkendelse eller regulering fra deres kompetente myndigheders side. Godkendelse eller regulering finder sted på grundlag af de relevante beslutninger, rekommandationer og alle andre aftaler, der er vedtaget under konventionen.

[1] EFT C 104 af [3.4.1998], , s. [1-1].

[2] EUT C af , s. .

[3] EUT C af , s. .